b'\n_START_ARTICLE_\nPetras Bar\xc5\xa1auskas\n_START_SECTION_\nBiografija\n_START_PARAGRAPH_\nT\xc4\x97vas Kazimieras Bar\xc5\xa1auskas. 1960\xe2\x80\x931971\xc2\xa0m. mok\xc4\x97si S. N\xc4\x97ries vidurin\xc4\x97je mokykloje. 1977\xc2\xa0m. baig\xc4\x97 Kauno politechnikos instituto (KPI) Elektrotechnikos fakultet\xc4\x85, \xc4\xafgijo in\xc5\xbeinieriaus energetiko kvalifikacij\xc4\x85. \xc5\xbdaid\xc4\x97 Kauno \xe2\x80\x9eKelininko\xe2\x80\x9c futbolo komandoje. 1986\xc2\xa0m. Leningrado aviacini\xc5\xb3 prietais\xc5\xb3 gamybos institute apgyn\xc4\x97 kandidatin\xc4\x99 disertacij\xc4\x85 \xe2\x80\x9eMa\xc5\xbeos galios asinchronini\xc5\xb3 ma\xc5\xa1in\xc5\xb3 trumpai sujungt\xc5\xb3 rotori\xc5\xb3 kokyb\xc4\x97 ir jos kontrol\xc4\x97 masin\xc4\x97s gamybos s\xc4\x85lygomis\xe2\x80\x9c, technikos moksl\xc5\xb3 kandidatas. 2002\xc2\xa0m. suteiktas habilituoto socialini\xc5\xb3 moksl\xc5\xb3 daktaro laipsnis (2018 m. at\xc5\xa1auktas)._NEWLINE_1977\xe2\x80\x931980\xc2\xa0m. dirbo in\xc5\xbeinieriumi energetiku keli\xc5\xb3 statybos med\xc5\xbeiag\xc5\xb3 susivienijime \xe2\x80\x9eGranitas\xe2\x80\x9c. 1980\xe2\x80\x931983\xc2\xa0m. KPI (nuo 1990\xc2\xa0m. KTU) aspirantas, 1984\xe2\x80\x931987\xc2\xa0m. asistentas, nuo 1989\xc2\xa0m. docentas. 1987\xe2\x80\x931988\xc2\xa0m. KPI mokslo sekretorius, 1989\xe2\x80\x931990\xc2\xa0m. KPI prorektoriaus pavaduotojas mokslui. 1992\xe2\x80\x932002\xc2\xa0m. KTU tarptautini\xc5\xb3 ry\xc5\xa1i\xc5\xb3 ir infrastrukt\xc5\xabros prorektorius. 2002\xc2\xa0m. KTU Europos instituto profesorius. Nuo 2003\xc2\xa0m. ISM universiteto i\xc5\xa1orini\xc5\xb3 ry\xc5\xa1i\xc5\xb3 prorektorius. Nuo 2004\xc2\xa0m. profesorius. Nuo 2011\xc2\xa0m. gegu\xc5\xbe\xc4\x97s 31 d. iki 2017\xc2\xa0m. spalio 25 d. KTU rektorius. _NEWLINE_1990\xe2\x80\x931991\xc2\xa0m. sta\xc5\xbeavo Aberdyno universitete (Did\xc5\xbeioji Britanija). 1991\xe2\x80\x931992\xc2\xa0m. vadovavo keliems projektams Did\xc5\xbeiojoje Britanijoje. Nuo 1992\xc2\xa0m. Tarptautin\xc4\x97s integracijos centro \xe2\x80\x9eBaltoskandija\xe2\x80\x9c direktorius. 1994\xe2\x80\x931997\xc2\xa0m. atstovavo Danijos industrijos konfederacijai Lietuvoje, jam vadovaujant buvo vykdoma daugiau kaip 15 tarptautini\xc5\xb3 projekt\xc5\xb3, \xc4\xafkurtos kelios bendros \xc4\xafmon\xc4\x97s.\n_START_SECTION_\nPlagijavimo skandalas\n_START_PARAGRAPH_\n2017 m. spalio 11 d. plagijavimu ra\xc5\xa1ant habilitacin\xc4\xaf darb\xc4\x85 apkaltintas Kauno technologij\xc5\xb3 universiteto rektorius Petras Bar\xc5\xa1auskas atsistatydino i\xc5\xa1 pareig\xc5\xb3. Skund\xc4\x85 Akademin\xc4\x97s etikos ir proced\xc5\xabr\xc5\xb3 kontrolieriaus tarnybai pateik\xc4\x97 buv\xc4\x99s Vytauto Did\xc5\xbeiojo universiteto rektorius Algirdas Avi\xc5\xbeienis._NEWLINE_KTU akademin\xc4\x97s etikos kolegija po automatinio P. Bar\xc5\xa1ausko publikacijos patikrinimo paskelb\xc4\x97, kad monografijoje esama citavimo problem\xc5\xb3, ta\xc4\x8diau plagiato n\xc4\x97ra. _NEWLINE_2017 m. spalio 17 d. Lietuvos Respublikos akademin\xc4\x97s etikos ir proced\xc5\xabr\xc5\xb3 kontrolierius dr. Vigilijus Sadauskas sprendimu SP-22 Petr\xc4\x85 Bar\xc5\xa1ausk\xc4\x85 pripa\xc5\xbeino pa\xc5\xbeeidus akademin\xc4\x99 etik\xc4\x85, t. y. plagijavus.  2018 m. kovo 1 d. VGTU Senatas panaikino P. Bar\xc5\xa1auskui suteikt\xc4\x85 socialini\xc5\xb3 moksl\xc5\xb3 daktaro laipsn\xc4\xaf.'